เศรษฐีอันดับ 2 สิงคโปร์ ที่รวยจากสีทาบ้าน
เส้นทางของคุณ Goh Cheng Liang เป็นอย่างไร ทำไม เขาถึงเป็นผู้ถือหุ้นใหญ่ใน Nippon Paint ? ลงทุนแมนจะเล่าให้ฟัง
14 มี.ค. 2565

เศรษฐีอันดับ 2 สิงคโปร์ ที่รวยจากสีทาบ้าน /โดย ลงทุนแมน
หากพูดถึงแบรนด์สีทาบ้านในประเทศไทย หลายคนก็น่าจะรู้จักชื่อของสี TOA
แต่ถ้าพูดถึงแบรนด์สีทาบ้านที่เก่าแก่ หนึ่งในนั้นก็จะมีชื่อของ Nippon Paint
จากประเทศญี่ปุ่น ที่ก่อตั้งมาตั้งแต่ปี 1881 หรือราว 141 ปีก่อน
ปัจจุบัน Nippon Paint เป็นหนึ่งในบริษัทผลิตสีรายใหญ่ที่สุดของโลก 
มีมูลค่าบริษัทราว 7 แสนล้านบาท แต่กลับมีผู้ถือหุ้นใหญ่เป็นชาวสิงคโปร์ 
ชื่อว่าคุณ “Goh Cheng Liang”
โดยคุณ Goh Cheng Liang คนนี้ ก็เป็นถึงมหาเศรษฐีอันดับที่ 2 ของประเทศสิงคโปร์
เป็นรองเพียงคุณ Zhang Yong เจ้าของร้านอาหารหม้อไฟ ไหตี่เลา
แล้วเส้นทางของคุณ Goh Cheng Liang เป็นอย่างไร
ทำไม เขาถึงเป็นผู้ถือหุ้นใหญ่ใน Nippon Paint ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Goh Cheng Liang เกิดในครอบครัวที่ยากจน ในประเทศสิงคโปร์ เมื่อปี 1928
ซึ่งเขาต้องอาศัยอยู่ในห้องเช่าแคบ ๆ กับพ่อแม่ และพี่น้องอีกสามคน
โดยมีแม่ที่คอยหาเลี้ยงครอบครัวด้วยการรับจ้างซักอบรีด ในขณะที่พ่อของเขาเป็นคนว่างงาน
ในเวลาต่อมา สงครามโลกครั้งที่ 2 ก็ได้เกิดขึ้น ครอบครัวก็ได้ส่งตัวคุณ Goh Cheng Liang ในวัย 12 ปี หนีภัยสงครามไปอยู่ที่ประเทศมาเลเซีย
ที่นี่เอง เรียกได้ว่าเป็นจุดเริ่มต้นที่คุณ Goh Cheng Liang ได้เริ่มเรียนรู้ทักษะการทำธุรกิจ
จากการที่เขาต้องช่วยพี่เขยขายแหจับปลา เพื่อหาเงินประทังชีวิต
จนในปี 1943 เมื่อสถานการณ์สงครามโลกครั้งที่ 2 เริ่มคลี่คลายลง 
เขาก็ได้เดินทางกลับประเทศสิงคโปร์ พร้อมกับความฝันที่อยากเป็นเจ้าของธุรกิจ
หลังจากนั้น เขาได้เริ่มธุรกิจแรกด้วยการขายน้ำอัดลม
ผลก็คือ ล้มเหลวไม่เป็นท่า เขาจึงตัดสินใจหางานเพื่อสั่งสมประสบการณ์เพิ่มเติม
โดยเขาก็ได้ไปเป็นลูกจ้างที่ร้านขายวัสดุก่อสร้าง และทำงานที่นี่อยู่ราว 4 ปี
จนมาในปี 1949 โอกาสที่คุณ Goh Cheng Liang จะกลายเป็นเจ้าของธุรกิจก็มาถึงอีกครั้ง
เมื่อทางกองทัพอังกฤษเตรียมที่จะคืนเอกราชให้กับประเทศสิงคโปร์
กองทัพอังกฤษจึงได้มีการประมูลขายสินทรัพย์ทั้งโรงงาน สินค้าคงคลังต่าง ๆ ที่ถือครองกรรมสิทธิ์อยู่ ในราคาถูกออกไป หนึ่งในนั้นก็คือ สีเก่า ๆ ที่ใช้ในอุตสาหกรรมการผลิต
คุณ Goh Cheng Liang เห็นดังนั้น จึงได้รวบรวมเงินเก็บทั้งหมด เพื่อนำไปซื้อสีต่อจากกองทัพอังกฤษ โดยเหตุผลที่ซื้อมาก็เพื่อนำไปผสมสารเคมี และนำไปขายต่ออีกที
ด้วยความที่เขามีประสบการณ์ จากการเป็นลูกจ้างร้านค้าวัสดุก่อสร้างมาก่อน
เขาจึงได้เรียนรู้เกี่ยวกับการใช้สารเคมี เพื่อนำมาผสมและพัฒนาเป็นสูตรสีที่มีคุณภาพมากขึ้น
จุดนี้เอง ก็ได้ทำให้สีที่เขาผสมออกมานั้น กลายเป็นที่ต้องการของตลาด
คุณ Goh Cheng Liang จึงได้ก่อตั้งแบรนด์สีของเขา โดยใช้ชื่อว่า “Pigeon” หรือที่แปลว่า “นกพิราบ”
ต่อมาในปี 1950 สงครามเกาหลีก็ได้เกิดขึ้น ส่งผลให้เกิดการจำกัดการนำเข้าสีจากต่างประเทศ
เหตุการณ์ดังกล่าวก็ได้กลายมาเป็นโอกาสทอง ซึ่งก็ทำให้สีตรานกพิราบของคุณ Goh Cheng Liang ขายดีแบบถล่มทลาย
อย่างไรก็ตาม เขาก็ไม่ได้หยุดเพียงแค่นั้น และยังคงหาทางพัฒนาผลิตภัณฑ์ให้ดียิ่งขึ้น
คุณ Goh Cheng Liang ได้เดินทางไปถึงประเทศเดนมาร์ก เพื่อเรียนรู้เทคโนโลยีการผลิต 
แล้วนำมาปรับใช้กับธุรกิจของตัวเอง
ในปี 1959 ความสามารถของคุณ Goh Cheng Liang ก็ไปเข้าตา Nippon Paint บริษัทสีชั้นนำจากประเทศญี่ปุ่น
โดยทาง Nippon Paint ได้เข้ามาจัดตั้งบริษัทร่วมทุนกับคุณ Goh Cheng Liang เพื่อมาเปิดโรงงานที่ประเทศสิงคโปร์เป็นครั้งแรก
ซึ่งการที่มี Nippon Paint เข้ามาเป็นพันธมิตรทางธุรกิจ ทำให้เขาสามารถต่อยอดธุรกิจสีไปในอีกหลายประเทศ
ในขณะที่คุณ Goh Cheng Liang ก็ได้เพิ่มสัดส่วนการถือหุ้นของ Nippon Paint เรื่อยมา 
ผ่านบริษัทที่เขาจัดตั้งขึ้นมา ชื่อว่า “Wuthelam Holdings”
ซึ่งนอกจากธุรกิจสีแล้ว คุณ Goh Cheng Liang ยังต่อยอดไปยังธุรกิจอื่น ๆ อีกมากมาย ทั้งอสังหาริมทรัพย์ โรงแรม และร้านอาหาร
ปัจจุบัน Wuthelam Holdings ได้เข้าไปถือหุ้นใน Nippon Paint มากกว่า 50% 
โดยคุณ Goh Cheng Liang ได้ส่งลูกชายของเขา คุณ Goh Hup Jin ไปนั่งเป็นประธานบริษัท Nippon Paint อีกด้วย
ในปีที่ผ่านมา Nippon Paint มีรายได้ 2.8 แสนล้านบาท กำไร 1.9 หมื่นล้านบาท
โดยมีสัดส่วนรายได้จากภูมิภาค แบ่งออกเป็น
 
- เอเชีย 49%
- ญี่ปุ่น 18%
- โอเชียเนีย 18%
- อเมริกา 8%
- อื่น ๆ 7%
 
โดยปัจจุบัน Nippon Paint มีมูลค่าบริษัทราว 7 แสนล้านบาท
และทำให้คุณ Goh Cheng Liang เป็นมหาเศรษฐีอันดับที่ 2 ในประเทศสิงคโปร์ เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References
-
-
-
-
- 
-
-
-